khistorydata/jeongjo-sjw-relations huggingface dataset:
정조 10년 · 목
疏略曰。嗚呼。醫官之罪。可勝誅哉。其千罪萬惡。已悉於前後聲討之論。而卽伏見傳敎下者。有陳疏泮儒停擧之命。繼又有繳還承宣譴罷之命。噫。此何擧也。今日泮儒之言。卽國人之言也。原疏姑未得見。而縱或有過當之論。未審之辭。理宜俯察輿憤。曲賜開納。而遽有非常之敎。是豈淸朝待賢關之義哉。至如入侍承宣之繳納批旨。只見其擧職。未知爲可罪。則從以郵罰。尤豈不失當乎。伏乞亟收泮儒停擧承旨罷職之命。仍從兩司之請。批以。疏儒停擧。尊賢關也。重士林也。承宣譴罷。亦出於責惟允之意。爾亦知之。○敎曰。匡救自有多般道理。此時此擧。可謂非時妄擧。此玉堂多年記注。必知此箇道理。而何爲此硬生之論。致煩一番酬應乎。遞罷遞副其願。如此劻勷之人。須有別般譴責。始可知警悟。修撰李敬五。永川郡守除授。當日辭朝。卽爲赴任。如或遲滯。難免重勘。以此嚴飭時任郡守。遞付京職。
정조 10년 · 강
定殯宮祭奠三盞一獻之禮。
정조 10년 · 목
禮曹判書尹蓍東啓言。殯宮朝夕上食之連奠三盞。便是一獻之禮也。今伏聞上食儀節。奠一盞後啓飭蓋。奠三盞後插匙正筯云。此似泛引家禮備禮之祭。用於饋奠從簡之制而然矣。宜有稟定釐正。敎以。此後連奠三盞後。啓飭蓋揷匙正筯。
정조 10년 · 강
命賜諡命官。以大臣或宗親儀賓正一品充差。
정조 10년 · 목
領議政鄭存謙啓言。殯宮賜諡。贊成擧行。有故則參贊代之事。載之補編矣。册禮時正使。旣以議政擧行。則賜諡時命官。亦似無異。請指一稟定。予問禮判。禮曹判書尹蓍東曰。上諡則請諡 太廟後。班首率百官擧行者。而賜諡則自上命官之事。事例各異。本無差等之可論。且册封及册嬪時命官。皆以議政擧行。賜諡宜同。存謙曰。大明會典。嘉靖二十八年莊敬太子喪。諡册先期題請欽定。大臣充正使。 皇朝典禮如是。禮堂所奏。亦有意見。請博詢諸大臣處之。敎以。問議于原任大臣草記。○禮曹啓言問議于原任大臣。則領府事金尙喆病不獻議云。判府事徐命善方在待勘中。不得獻議云。領敦寧洪樂性以爲。册禮與賜諡。禮無異同。而正使與命官之官有差等。有不敢知。領相及禮判所奏。儘有意見。亦有 皇朝儀典之可據。何容他議云。判府事李福源金熤。俱無異見云矣。請上裁。敎曰。補編小註。雖以贊成載錄。此則只因拂巾贈帛等等品之遞降。而泛然循用之致。更考受 敎。旣無可據之文。至於贊成代行之 敎。只載於壬申 懿昭廟賜諡時。且吉凶之禮。宜無差殊。領相筵奏中所引 皇朝典禮。正合倣用。而正使若以議政定式。則如今領相獨任之時。太無界限。但以大臣中充差。而東西班大匡。宗班顯祿。儀賓綏祿。通融啓下。實合我朝充使之制。以此定式施行。
정조 10년 · 강
議定小喪公除後。 廟享用樂。
정조 10년 · 목
禮曹判書尹蓍東啓言。 太廟秋享不遠。用樂當否。當爲稟定矣。喪禮補編戒令停祭條曰。小喪則殿十公除後。行祭如常。停樂條曰。小喪則卒哭後。凡祭皆用樂。小內喪則惟大祀。殯後用樂。公除後。凡祭皆用樂。以此推之。今番殿下公除後。大祀似宜用樂。而未有可據之文。五禮儀及 太廟掌故。樂院謄錄。亦無憑考者。何以磨鍊乎。敎曰。發遣郞官。問議于大臣儒臣。自卿曹更爲指一稟處。禮曹啓言。問議于大臣儒臣處。則領議政鄭存謙以爲。取考補編停樂條曰。小喪卒哭後。凡祭皆用樂。大小內喪大祀用樂。皆先於凡祭。則至於小喪大祀用樂。不當與凡祭爲一例。且以大喪卒哭後。大祀用樂。小內喪殯後。大祀用樂。參看其隆殺先後之序。則小喪公除後。大祀用樂。可以推知云。領府事金尙喆病不獻議云。判府事徐命善情勢危蹙。不敢獻議云。領敦寧洪樂惟以爲。補編戒令條。雖無小喪公除後大祀用樂之說。第以小喪卒哭後。凡祭皆用樂。小內喪公除後。凡祭皆用樂之文參看。則等殺之節。可以推知。蓋小內喪殯後。旣已用樂。則小喪公除後。大祀恐當用樂云。判府事李福源以爲。大喪內喪小喪小內喪用樂。先後各有等差。小喪之大祀用樂。若在卒哭後。則與大喪無別。若在殯後。則又與小內喪無別。所謂卒哭後凡祭用樂者。乃指中祀以下。而大祀用樂。則似當在公除後卒哭前耶。只就補編所載。以意推之。不敢質言云。判府事金熤以爲。補編戒令條。停祭停樂。分作兩條載錄。則行祭與用樂。自當爲兩截事矣。不可曰行祭則便皆用樂也。故大祀用樂。三年之喪。則在於卒哭後。小內喪則在於殯後。於此兩者之問。殺之隆之。折衷其差等。則小喪時大祀用樂。似當在於卒哭之前公除之後矣。然而小內喪則有曰。雖大祀。殯後用樂。凡祭公除後皆用樂。是則區別大祀與凡祭用樂之先後。各項載錄。至於小喪。則只曰卒哭後凡祭皆用樂。而大祀用樂之時。不爲擧論。未知此凡祭之凡字。亦如小內喪凡祭之指中祀以下而言者耶。抑幷與大中小祀。而一凡字以統言之者耶。以其統言之。故不爲特擧大祀。如小內喪條所言者耶。今以小內喪殯後用樂。意會類推於文字所不載之處。有不敢容易質言云。贊善金履安以爲。知識昩陋。無以與聞於王朝典禮云。持平閔彝顯以爲。私義與前無異。不敢抑對云。諮議曹霖以爲。 太廟用樂。似從卒哭之後文。而不敢越分獻議云。臣等之意。已悉於奏對。今不必疊床。而補編停祭條。小喪則公除後行祭如常。若祭而不用樂。則豈如常之云乎。且伏聞 太廟故實。行祭則用樂。不用樂停祭。無大享殺禮之例云。諸大臣獻議。皆以用樂爲當。則諮議之議。雖以卒哭後爲言。不可以獨見而掩大同。請上裁。敎以。向筵已言之。大喪則卒哭後用樂於大祀。小喪之卒哭前用樂。雖無明文。自可理推。然公除之制。差有間於卒哭。以此爲節。不無趑趄。至有問議之命矣。諸大臣議大體同然。且以補編停樂條中。小喪卒哭後凡祭用樂之語觀之。凡祭分明指中祀以下。反覆商量。依議用之。似合於禮書本意。依此擧行之意知悉。
정조 10년 · 강
大司諫李謙煥處置賜批。
정조 10년 · 목
執義趙弘鎭啓言。啓末輕擧。臺體則損。請李謙煥遞差。敎以。爾亦同時起伏。而何乃責人太備。亦不可以此輕遞言官。不允。
정조 10년 · 목
卯時三十一度加漆。
정조 10년 · 강
召見都監堂郞漢城府堂郞輿士大將于殯宮。
정조 10년 · 목
都提調洪樂性啓言。開金井吉日。以七月初二日退定。而距下玄室日。猶爲四十八日之遠。若仍爲限穴深穿壙。則當此霖潦。不但事勢難便。地師輩亦以地氣疏泄爲慮云。臣與該堂相議。開金井日。只取士。御覽還卽堅封。商量事役之緩急。次次始役。俾無開壙後曠日未安之弊。從之。○禮曹判書尹蓍東啓言。凡諡號議定。體例嚴重。雖於諸臣賜諡時。太常收諡狀。玉堂議諡望。更爲合坐。報于政府。署經于兩司。然後銓曹始入啓受點。況莫重諡號及 陵殿宮園廟墓號議定時。時原任大臣。政府堂上六曹參判以上。館閣堂上。例皆進參。則獨掌諡之太常官。議諡之玉堂官。駁議之兩司官之不進參者。揆以事面。誠萬萬未安。此蓋喉院日記及臣曹謄錄。間多疏漏。或未擧行之致也。特命考出之後。壬辰 顯廟世室時及丙申 先朝上號時近例。已有可據。以上故實。不待博考。而推知其必皆然矣。今番廟墓議號時。雖已備員擧行。而自今以後。著爲定制。載之喉院故事。臣曹謄錄。凡議號時。奉常都提調提調大司憲大司諫副提學。使之一體進參。如有頉故。令政院稟旨變通。差出備員。以爲嚴諡法尊事體之地。從之。
정조 10년 · 강
飭墓所都監都廳徐瀅修行云。
정조 10년 · 목
敎曰。本都監事役。豈可言私義。亦不可但謂之往役。則如是撕捱。萬萬駭然。況此非官職。都廳徐瀅修。除辭朝。城門下鑰前進去。仕進形止。仍令都監草記。○該都監。以都監郎廳徐瀅修仕進啓。
정조 10년 · 강
飭獻官李命植。毋得引義。
정조 10년 · 목
吏曹啓言。 宗廟告由祭獻官李命植。謂有情勢。屢度催促。終不出齋。推考。以預差金華鎭改付標以入。敎以。儒疏句語之侵及重臣。太沒商量。伊日擬望。卽銓家之常格。合啓旣停。僚堂置處。豈可無端不爲乎。諸生未諳朝廷事例。雖有云然之說。重臣之以此引義。殊乖無卞之義。更勿逡巡之意申飭。
정조 10년 · 강
執義趙弘鎭引避。賜批。
정조 10년 · 목
弘鎭啓言。臣於諫長處置。未及審詳。置之落科。及承聖批。始覺處義之顚錯。事事昏謬。無以自恕。請命遞斥。批以。處置靳允。自是常格。則以此引避。殊無意義。勿辭亦勿退待。
정조 10년 · 강
配罪人金學麟于熊川縣。
정조 10년 · 목
刑曹啓言。罪人金學麟刑問一次更推。以爲。與罪人勳。爲同姓四寸弟。而無識之故。當初諺文原情。誤以三寸書納。而渠父與勳之家屬。經年囚獄。故不知法意。肆然擊錚。萬死無惜云矣。渠非勳賊之親姪。乃爲四寸云。而以渠父之滯囚。有此呼籲之擧。所當依傳敎遠配。而此而歇治。則無以懲後弊而礪他人。請更加嚴刑得情。敎以。旣施一次之刑。依前下敎定配。又啓言。慶尙監司鄭昌順。因舊所非浦別將韓啓祚。永登萬戶朴宗鎬牒呈。狀請兩鎭前別將前萬戶等還穀及逋罪。令攸司稟處矣。永登前萬戶金道恒。係是朝官。舊所非浦前別將高道寬。係是出身。幷移義禁府處之。其餘別將朴時瑞等十人。俱已身故。今無可論。崔慶泰朴春起丁仁希李佐泰白文郁。請自臣曹勘處。敎以。丁仁希時在墓所都監。與未囚諸囚。役畢後。待下敎擧行。
정조 10년 · 강
命秋曹。以貴賤奴主蔑分之律。頒示坊曲。
정조 10년 · 목
刑曹啓言。因金道興致死捧供啓目。奴主之分。截若霄壤。博考典律。就議大臣。定成斷例事判下矣。就議于大臣。則領議政鄭存謙以爲。向以商隸罵五品以上。雇工罵家長律。勿許旁照。蓋飭有司之不善奉行。非爲法之不美也。皂隸侮官長。僕圉凌家主。下賤罵士族。旣有大典及 大明律右項諸條。依前照勘。必令相適。恐似合宜。 領府事金尙喆病不收議。判府事徐命善情勢危戲。不敢獻議。領敦寧洪樂性以爲。常賤之凌辱朝官與士夫者。參酌 大明律通編諸條。隨品加等。著爲杖徒之制。婢夫之罵辱妻上典者。旁照於雇工之律。恐合事宜。判府事李福源以爲。皂隸之侮官長。僕圉之凌家主。常漢之罵士夫。本有當律。恐宜隨其情犯輕重。照而行之。判府事金熤以爲。今之所謂僕圉。卽雇工婢夫之屬也。雇工之罵家長。已有 大明律所定。婢夫之在率下者。有同雇工者論。載在大典通編。常賤敺打士族。杖一百徒三年。卽通編推斷條所載。而詬辱比敺打差輕。遞而降之。詬辱之當律在是矣。皂隸之不識官長。以 大明律部民吏卒。罵五品以上官之律。大典通編商隸勿論有無職。加一等之文。參互定律爲宜云。臣等就考典律。則吏卒之罵官長者。毋論有無職。隨其所犯。有所增減。則顯官匹士。自在竝論。僕圉之凌家長。旣有雇工杖徒之律。而婢夫之同雇工。又載大典。參互本律。不必新創。請上裁。敎以。卿等跋辭中。以吏民之混擬賤隸。婢夫之輒稱雇工。擬律或未別白。旁照或失其當耶。言者亦足謂不無所據。只取舊典。隨時參互。實合周便之義。諺所謂熟鹿皮大典者此也。然本管吏卒。罵五品以上官長者。杖一百。若於六品以下。至無品雜歧官者。杖當幾許。而以次遞減。將至未準十度。且或有罵他衙門官長者。又當如何勘斷乎。卿等所謂旁照云云。得無窒礙之端。工商賤隸之毋論有無職。向士夫詈罵者。律至杖徒。則吏卒之罵本管官長。籍令事理有絕悖者。亦當斷以商隸杖徒之律可乎。此蓋捏用。非卿等所謂旁照也。似此不襯之律。奚特暫廢而已。永除爲當。未可謂之法已具矣。卿等未知有甚別般考證而然。朝家未嘗讀律。難以指一判下。判堂更爲就議諸大臣家。仍具卿等意見。論理回啓。又啓言。以後錄兩條。就議于時原任大臣。則別無異見。蓋本管吏卒之罵官長。雖有輕重。其中事理絕悖者。當有加等之律。常賤之罵雜歧官及士族。初無可據法文。而輕則決杖。重則徒配。俱以通編中敺打士族事理明白之律。參酌減等。恐非新創律名。此律一定。毋論京外。假托逢辱。構誣逞憾。難保其必無。則以比犯人加等論者。出於慮後患。婢夫之凌辱妻上典。旣見於通編中婢夫告家長之文。而告與罵。差有輕重。依此減等。則自合於 大明律雇工罵家長之律。婢夫亦有緊歇之殊。故作妻居生與不居率下者。分輕重議定。條列于後。 大明律罵制。使及本管長官五品以上官者。杖一百。罵六品以下官者。減三等杖七十云。其中事理絕悖者。杖一百徒三年。罵他衙門官者。各減一等。常賤罵有品雜歧官及無品士族者。杖六十。事理重者杖六十徒一年。構捏誣告者。比犯人加等論。大典通編告尊長條云。奴妻婢夫告家長者。杖一百流三千里云。凌辱妻上典者。比此律減三等。杖八十徒二年。非作妻居生於率下者。減三等只杖一百。敎以。本律旣如是昭載。依此用之。亦無不可。至於參情較法。務歸平當。惟在卿等祛私奉公之如何。惕念擧行。小民常賤。不識律文有無。容易犯科。及今修明之日。須有懸法之擧。可責畏罪避刑之效。奴告主。其律至死。罵亦同律。似此律令。關係人命。尤宜申申。卿等就律文中關係貴賤奴主之犯分蔑綱者。條錄一通。頒示坊曲。
정조 10년 · 강
副校理金履翼尹翊東。修撰成種仁。副修撰姜彝正聯箚。賜例批。
정조 10년 · 강
遞大司成趙時偉。
정조 10년 · 강
有政。吏曹判書兪彥鎬。參判沈豊之。參議李時秀進。
정조 10년 · 목
以鄭東愼爲正言。朴廣源爲校理。沈晉賢爲修撰。沈有鎭爲戶曹參判。
정조 10년 · 강
分遣承旨。詣 宗廟　永寧殿　景慕宮。奉審摘奸。
정조 10년 · 강
召見魂宮都監堂郞漢城判尹于殯宮。
정조 10년 · 목
禮曹判書尹蓍東啓言。我朝待士之需。本甚優厚。若得人檢攝。管出納而掌供具。則不待通變。自可豐潔。春初朝參。因成均館官員所懷。自備局覆奏蒙允。直講一窠。以國子前銜。能幹有氣力。可通臺選者。自辟擇差。仍作久任之窠。專責養士之任事。知委申飭矣。今聞同成均所奏。食堂饌品。近甚鹿薄。比諸十數年前。不啻減殺云。誠可悶矣。敎曰。成命之下。尙不擧行。極爲駭然。當該大司成竝從重推考。敎曰。宣諡儀節。有不可不議定釐改者。賜諡賜祭坐向及命官有拜無拜等節。以補編所載儀註。難以循用。此蓋原書撰成後。係是初行之擧故爾。禮判旣承筵敎。與亞三堂。分往時原任大臣家問議後。禮堂仍又各具意見。今日內草記稟處。○敎曰。今番則各項儀註。都監正書入啓件。竝除之事分付。又敎曰。靷前告由代奠官。例皆替塡。而親臨時。則以大祝磨鍊事。纔有定式矣。令吏曹預爲塡差知委事分付。又敎曰。再明日改銘旌時。壙中銘旌當親書。以此分付。旣命親書。不可無草圖書。依丙申年例。草圖書書寫官一員。臨時待令事。一體分付。又敎曰。服玩書册內出一節。禮曹節目旣已磨鍊。今番則只盛一樻。外具石函。埋安於隧道閣近處事。分付墓所都監。○禮葬都監啓言。今番腰彩輿。諡印本印一輿。敎命竹册諡册一輿。哀册一輿。明器一輿。贈玉贈帛服玩一輿。以五坐磨鍊矣。日前輿士別單中。明器同盛於服玩彩輿事判下。而又自魂宮都監。銘旌函柩衣函出來云。此兩函。旣不可同盛於册印彩輿。如欲添載於服玩彩輿。則一輿六函。亦甚苟艱。無他推移之道。明器彩輿。請依當初磨鍊擧行。敎以。贈玉贈帛銘旌柩衣。當同盛一函。今此六函云云。豈三函之誤書耶。本都監必有事知別看役。有此不當稟之稟。所爲萬萬駭然矣。○墓所都監啓言。魂遊石磨正始役。各樣石物鱗次鍊正。來龍補土處被莎。○吏曹。王世子宣諡時賜諡官判府事李福源。讀諡册官副司果曺允大。捧諡册官二。禮曹正郞李景溟。兵曹正郞洪光一。擧案者二。敦寧判官金魯成。直長金在昌。褥席執事。司饔僉正黃昌源。擧讀册案者。敦寧主簿黃基玉。褥席執事。司䆃僉正鄭杆。讀諡印官副司果李勉兢。捧諡印官二。兵曹佐郞朴猷煥。成均典籍朴東俊。擧案者二。漢城主簿李集明。司饔直長洪景憲。褥席執事。工曹正郞李海數。擧讀印案者。軍資判官趙廷獻。褥席執事。儀賓都事金履裕。讀哀册官。副司果李晴。捧哀册官二。禮曹正郞金致光。成均典籍李重。擧案者二。掌樂主簿朴知源。內資奉事趙鎭大。褥席執事。軍資直長尹聚東。擧讀哀册案者。平巿主簿李泰懋。褥席執事。司宰直長尹光碩。○禮曹。以王世子喪發靷返虞時。應行諸事。參考喪禮補編及戊申壬申前例以啓。敎曰。宣諡節次。先爲磨鍊。發靷返虞節次。當有下敎者。姑勿磨鍊。此節目更爲修啓。又啓言。諡册印及哀册。自都監詣殯宮時應行節目。參酌磨鍊。請令各該司依此擧行。從之。一。前期典設司。設諡册印幄次於萬寶門外。其日都監都提調及禮葬都監堂上郎廳各差備官。俱以白布團領烏紗㡌黑角帶。各捧諡册印及哀册。置於彩輿。細仗前導。至萬寶門。權安于幄次。一。諡册印及哀册。自都監詣殯宮時。當部官員義禁府郞廳淸道人部將考喧軍士各差備人。令各該司照例擧行。道路令漢城府修掃。一。賜諡册印官及各差備官。令吏兵曹。照例差送。都監檢飭。
정조 10년 · 강
以閔鍾顯爲大司成。前望也。
정조 10년 · 강
正言崔守忱上疏。賜批。
정조 10년 · 목
疏略曰。今番喪制。未遑詳考。屢煩釐改之擧。而至於百官環絰。猶不無可議者。蓋補編環絰之節。只言自上及大君以下。而初不及於百官。則混同擧行。有違補編之制。至於小斂後。諸臣襲絰帶。非但補編不載。從前大喪。亦無成服則受絰之事。而乃因環絰之創行。遂致絰帶之幷襲。大抵環絰與襲絰帶。自是兩節事。不當以斂後之絰帶。用作斂時之環絰。且補編諸臣服制。不載此兩節者。亦似因上下之服。宜有差間。今以從上服之義。一例行之。未知於禮何如也。私家行祭。有公制後許之之命。補編只言卒哭後許私祭。而初無小喪公除後許行之文。該曹草記。雖謂私祭許與不許。係於大中小祀行與不行。而國家祀典。所重在焉。小喪卒哭前。不容停廢。而以臣子情禮言之。則貳君在殯。烏可晏然行祭乎。且以辛未壬申已例。爲旁照之端。而與今日輕重有間。豈可援以爲例乎。凡祭必以時祭爲至。旣而許祭。則時祭固在應行矣。時祭者。吉祭也。當此擧國哀遑之日。循常行吉祭。尤非道理之所敢安。至如忌祭喪祭之類。則煞有差等。亦宜酌量。而一幷許行。無所區別。亦令禮官。更加講定。以爲遵行之地焉。批以。有似此橫議也。故喪禮未能一洗千古之陋。至于 先朝戊寅。補編之書成。而可有辭於天下後世矣。至於成服前絰帶事。以士喪禮言之。服輕如功緦者。斂後猶備絰帶。況此朞服之制乎。爾又以大喪成服前無受絰爲疑。而伊時欠缺。知禮家尙云譏之。爾不必更須云云。又以上下之服。宜有差間爲言。而諸臣於方喪。猶從上服。況今朞制之同服乎。又以斂後絰帶之作斂時環絰爲非。而轉語間多未暢解處。細考邦禮。如有新得之見。須更上章論卞也。卒哭後不當行私祭事。忌祭喪祭之節目頒示事。私家禮。予所昧昧。許令禮官。收議時原任大臣。爾其勿辭察職。
정조 10년 · 목
卯時三十二度加潻。
정조 10년 · 강
行告由祭于 宗廟　景慕宮。告由于 永寧殿。宗廟獻官工曹判書金華鎭。大祝副司果李東稷李泰賢。永寧殿獻官仁陵君李在協。大祝副司果孟至大李永穆。  景慕宮獻官刑曹判書金曾鎭。大祝副司果宋民載。
정조 10년 · 강
遣承旨詣雩祀壇。奉審摘奸。
정조 10년 · 강
召見禮曹判書尹蓍東于殯宮。
정조 10년 · 목
禮葬都監啓言。表石前面草圖書。令書寫官尹東暹書出以入。
정조 10년 · 강
命卿宰侍從堂上堂下罷削人竝敍用。令該曹口傳付軍職。
정조 10년 · 강
有政。吏曹參判沈豊之參議李時秀進。
정조 10년 · 목
以尹承烈爲大司憲。
정조 10년 · 목
禮曹啓言。宣諡儀節。往議于時原任大臣。則領議政鄭存謙以爲。謹按補編壬申受 敎。有曰。今覽賜諡儀註。册印宜立讀而跪讀。頃者 孝純宮。旣令立讀。今亦依此擧行。以此推之。受奠時。降座。賜諡時。設北面之位。諡册則南向宣賜。恐似得宜。先賜諡後設奠。參以袝謁後行祼禮之儀。亦有所據。至於命官之拜禮有無。雖以 皇朝莊敬太子宣諡儀觀之。受命使臣。至皇太子靈柩前。立宣册寶。元無拜禮。補編儀註。似未及詳於小喪賜諡之致。令儀曹釐改磨鍊。似合典禮云。奉朝賀金致仁以爲。賜諡時北向。命官之無拜。揆以禮意。聖敎至當。但此係大段儀節。則補編撰成時。似無遺漏不擧之理。豈或宣册雖異上册。致詞云。臣某謹奉上諡册諡印。則所奉者上命。而上之者議政。故一依上諡之禮。而無所別註歟云。領府事金尙喆。病不獻議。領敦寧洪樂性以爲。賜諡卽自上宣下之禮。凡朝臣之延諡。皆用北向之制。王朝儀註。雖與私家禮不同。然今此宣諡時坐向一節。似當傍照朝臣延諡之例。至於命官。則宣諡官之無拜。似爲援據之一端。賜諡時行祭先後。臣素昧禮制。不敢臆對云。判府事李福源以爲。賜諡儀註之多有掣礙。蓋由於賜諡賜祭之同時擧行。賜祭則不可不先陳饌卓。地勢事勢。節次難便。今若先行賜諡之禮。靈座有降。使臣無拜然後。始爲設奠。則禮無窒礙。事涉順便。至於坐向之遷改。終恐有多少不便。而倉卒不能考據云。判府事金熤以爲。命官。卽奉上命之官也。而宣諡異於上諡。則奉上命而行拜禮。似涉未安。第宣諡時致詞曰。某官臣某奉敎謹上諡册。然則敎是上敎。而奉是敎而上之者。卽命官也。上敎之將宣也。旣宣也。恐不宜昧然無拜禮矣。宣諡時靈座升降之節。揆以禮意。宜不容闕之。而人事已變之後。在神道以事之前。一切以常時之儀節者。亦涉難行。至於宣諡之前。先行奠禮。宣諡之後。卒事撤籩。別無掣礙。恐不必釐改云。臣蓍東以爲。伏承聖敎。賜諡時設位之當北面。設奠之當在後。命官之當無拜。禮意較然。而伏見領議政鄭存謙收議。則其引壬申受 敎及 皇朝典禮。可以旁照而無疑。且引袝謁祼獻之儀。以請先賜諡而後設奠者。亦有所據。獨告由一節。不可闕然。而袝禮前三日。亦有告由之節。當日因朝奠改銘旌告由時。兼告賜諡之意。恐合事宜云。參判李秉模以爲。 先朝立讀之受 敎。皇明宣諡之無拜。前後一揆。則降座北向之節。恐不可以事勢之難便。失此大正典禮之會。至若宣諡設奠之當先當後。終未曉其所以然。有難臆對云。參議朴天行以爲。領議政鄭存謙議。俱有所據。依此磨鍊。恐合事宜云。請上裁。敎以。僉議大體。無甚異同。而賜諡時北向設位。命官之無再拜禮。禮意較然。不必持疑。惟是致詞一節之載於儀註。政合講究。金奉朝賀獻議中。以此起疑。儘有意見。大抵補編所載儀註。專以大喪上諡歸重。而小喪時宣諡。間以註語。略辨品節之隆殺。觀於命官拜禮之混錄此條。決知爲未及釐改。補編之書。成於壬申。而至丁丑 國恤。多有窒礙難行者。特 命就原編刪定詿謬。及至戊寅刪定本印行。大喪及內喪儀節始大備。而小喪儀節。則今番便同初行。似此牴牾脫漏處。及今修潤。實爲繼述之一道。此政壬申本之刪定於戊寅之 聖意也。儀註中祛命官拜禮及代致詞等節。至於賜諡時坐向。別有合商量者。參用五禮儀所載 皇朝賜諡儀。若以代受磨鍊。則但於靈座前設位降奉。而且倣受册吉禮節次。册則宮官代受。印則桂坊代受。受祭亦當於降奉處設行。此果不至於大悖乎。若以此爲定。則命官宣册之位。在香案之東。代受僚屬之位。在西。讀位在靈座之左。而宮官以下。前刻入庭。先行再拜。師傅賓客。追入無拜。及降奉靈座。與宮官以下回班。就立祇迎位以竢之。香祝册印及命官至。仍行秖迎禮訖。俱還本班。行賜祭禮。師傅以下四拜。祭畢。承旨宣敎。執事官宣讀。命官傳之。僚屬代受。師傅以下。又行四拜。命官退。師傅賓客。竢靈座還奉先退。宮官以下。後再拜而退。都監堂郞參班與否。惟在卿等參酌磨鍊矣。又以發册時受命節次言之。吉禮發册。百官莅班。大喪請諡。院相率百官行禮。今於命使往宣之時。百官之參班。似不容已。至宣册時。權退以侍。改銘旌親奠時陪享。似有依據之端。將此批旨。卿等更加爛商指一草記。待批下儀註卽爲釐正書入。又啓言。詢問中諸條。情文克備。隆殺得中。無容更議。第伏念師傅賓客。凡於祭奠有拜禮時。輒行拜禮。則獨於賜諡前後無拜。終似未安。請以拜禮磨鍊。敎以。吉凶之禮雖異。宣諡亦屬吉禮。以無拜磨鍊。蓋從受册儀也。然卿等之意。俱有意見。依草記施行。○敎曰。明日使臣受命時。參班百官服色。卽爲磨鍊知委。俾無臨時窘速之弊事。分付禮曹。○敎曰。觀此賜諡儀註。有大錯誤處。發册遣使。是正衙儀也。宣册賜祭。是殯宮儀也。同宮異室。宣受各殊。今番發册處所。雖行於殯宮近處。而儀註合作一條。以是之故。百官服色。誤以衰服磨鍊。宣敎節次。只用於發册時。外此宣册發册之同行於殯宮。俱是未能照檢之致。當該禮曹堂上。從重推考。
정조 10년 · 강
有政。吏曹參判沈豊之。參議李時秀進。
정조 10년 · 강
行祈雨報謝祭于雩祀壇。獻官行副司直洪良浩。執禮副司果李彥祜。大祝副司果趙雲紀。
정조 10년 · 강
臨殯宮。宣世子諡改銘旌。
정조 10년 · 목
具衰服行朝奠。兼告賜諡由。仍行朝上食。敎曰。雖以定制之意。命官往宣時。百官入參。依例磨鍊。而雨勢如此。行禮置之。○先是。都監都提調判府事洪樂性。以下。白布團領烏紗帽黑角帶。自都監捧諡册諡印及哀册。各安于腰彩輿。細仗前導詣萬寶門外幄次權安。捧哀册官禮曹正郞金致光。成均典籍李重衰服。捧哀册。由中階陛。都提調以下衰服。隨後詣靈座前。授內侍置于案。俱退出。宣敎時至。命官判府事李福源。以下諸執事黑團領去胷禙烏紗帽黑角帶。入就位萬寶門內。四拜。傳敎官承旨李亨元。黑團領去胷禙烏紗帽黑角帶。出詣階上西向立。稱有敎。命官跪。傳敎官宣敎曰。賜王世子諡册諡印。命卿展禮。宣訖。執事者擧諡册案者敦寧判官金魯成。直長金在昌。擧諡印案者漢城主簿李集明。司饔直長洪景憲。各擧册印案。進傳敎官前。傳敎官以次受册印。降階授命官。命官跪受。以次置于案。行四拜訖。擧册印案者。對擧前行。命官隨後詣殯宮門外。權安于幄次內。命官以下退。賜諡時至。命官以下諸執事及師傅賓客輔養官春桂坊都監堂郞代受册印官代受諡册官輔德金峙默。弼善金履鏞。代受諡印官翊贊李晩秀。衛率尹昹。黑團領去胷禙。烏紗帽烏角帶。各就位。命官以下位。在殯宮門外。師傅以下位。在泰安門外。命官入次泰安門內。攸司進禮饌。內侍設於靈座前。宣敎官承旨李崇祜。入就香案之左。師傅以下入庭再拜。仍就祗迎位。萬寶門外。內侍奉神帛函。降奉靈座。捧香祝官。 捧册官禮曹正郞李景溟。兵曹正郞洪光一。捧印官兵曹佐郞朴猷煥。成均典籍朴東俊。擧册印案者。各擧册印及案。由殯宮正門入。命官以下隨之。師傅以下祗迎。擧案者。各以案置于褥位。捧册印官。以册印各置于案。册在北印在南。命官陞詣香案前北向立。酌酒奠于靈座前。連奠三盞。小退北向立。大祝副司果吳泰賢。進靈座之左。立讀祝訖。降復位。師傅以下四拜。命官降復位。宣諡時至。命官詣褥位前。捧册印官。各奉册印。由中階。陞立靈座東西向。擧案者從之。各置案於香案前。命官由東階陛。讀册官副司果曺允大。讀印官副司果李勉兢。從陛。命官詣靈座東西向立。讀册印官。立於命官之後。代受册印官陞自西階。立於香案之西。擧案者先置案於香案前。册案在西印案在東。宣敎官稱有敎。師傅以下跪。捧册官及捧印官。以册印跪授命官。命官受之。以授代受官。代受官跪受。各置于案。命官西向立。捧册官展册。捧印官擧印。讀册官讀印官。以次讀册印于靈座之左。捧册官捧印官。各捧册印。納于函盝。置于靈座之西。擧案者先設册印案。俱降復位四拜。命官出。內侍撤饌。奉神帛函。還奉靈座。師傅以下再拜退。命官詣萬寶門內復命。四拜退。○改銘旌時至。都監堂郞書寫官昌城尉黃仁點。各具衰服。詣香案前。書寫官書銘旌訖。都監堂上捧銘旌授內侍。立于靈座之左。奉舊銘旌授都監堂上。焚於宮庭淨潔處。仍行別奠。攸司進禮饌。內侍設於靈座前。師傅賓客輔養官都監堂上春桂坊宗親文武百官守墓官侍墓內侍。具衰服。各就位。師傅以下位。在萬寶門外。守墓官以下位。在殯宮門外。予就殯宮戶外之正中。在通禮跪請哭。予坐哭。在位者皆俯伏哭。左通禮請止哭。予止哭立。在位者止哭再拜。予三上香。酌酒奠于靈座前。連奠三盞。大祝檢校待敎尹行任先行再拜。詣靈座之左西向立。讀祝訖。降復位。在通禮跪請哭。予坐哭。在位者皆俯伏哭。左通禮請止哭。予止哭立。在位者止哭再拜。予還大次。師傅以下宗親文武百官。移班近東跪。班首進名奉慰而退。大祝後行再拜而退。親書壙中銘旌。都監都提調以下及宗戚執事見上。草圖書書寫官行副司直尹東晳。春桂坊守墓官。侍墓內侍各就位。都提調以下位。在殯宮階下。守墓官以下位。在殯宮門外。予就殯宮戶外位。都監都提調提調入就床前。宗戚執事由東階陞。都監提調奉書銘旌諸具跪進。予親書訖。都監提調奉納于函。置於案。都監都提調以下降復位。左通禮跪啓請哭。予坐哭。在位者皆俯伏哭。左通禮請止哭。予止哭立。在位者皆止哭退出。遂行晝茶禮。○都監都提調洪樂性啓言。贈玉贈帛同入一函事命下矣。發靷前期三日。陪進殯宮。以爲同盛之地爲宜。從之。○墓所都監啓言。墓上莎草。自前浮取於慕華館。丁字閣前後面。則例以本墓近處莎草。浮出以用矣。今亦依前例慕華館莎草軍一千五百名。墓所近處浮莎軍二千名。以擧士餘軍。劃送都監。及時浮出之意。請分付漢城府。允之。
정조 10년 · 강
遞承旨徐鼎修李亨元。以李時秀李祖承代之。前望也。
정조 10년 · 강
大司憲李聖圭疏論醫官之罪。賜批。
정조 10년 · 목
先是。聖圭以都憲陳疏。至是。批以。已悉諭矣。
정조 10년 · 강
特放定配罪人趙明瑍。
정조 10년 · 목
黃海監司嚴思晩。以罪人趙明瑍金川郡到配馳啓。敎曰。莫非主將所敎使。渠則固不足責。當初定配。出於法難屈之意也。與金明郁所犯。亦有輕重之別。特爲放送事分付。
정조 10년 · 목
自六月二十日至二十四日。往診三處內。男弱四人。命藥三張。給藥三處。安神丸三丸。服藥五貼。來問七十一處內。男壯二人。女壯五人。男弱六十三人。女弱二十九人。命藥四十張。給藥七十一處。安神丸四十四丸。牛黃膏十六丸。服藥七十九貼。以上惠民署。自六月二十日至二十四日。來問五十二處內。男壯五人。男弱三十三人。女弱二十一人。命藥四十五張。給藥八十四貼。 安神丸六十五丸。往診三處內。男壯一人。男弱二人。命藥四張。給藥八貼。以上典醫監。
정조 10년 · 강
臨殯宮。行朝上食。
정조 10년 · 목
卯時梓室加漆三十三度。
정조 10년 · 강
墓所都監以大巢定界啓。
정조 10년 · 목
該都監啓言。高陽郡守柳曾養看審形止。自都監給軍丁。疏鑿垓子。雖外火巢內。民人家舍及平田之不關緊於墓所者。使之依前奠居耕食。來龍脊脈。不可不長養樹木處。抄出尺量。則山田爲一結二十五負九束。請令該曹給價。從之。
정조 10년 · 강
命樂院。 祭享時習樂。待卒哭擧行。
정조 10년 · 목
掌樂提調李崇祜啓言。補編中。卒哭後若當用樂之祭。則臨時一次習樂事定式。而今番秋享。旣在卒哭前。則與補編所論卒哭後大異。行 祭時用樂。固是禮意之不可已。而習樂則雖一次。亦涉未安。今番則勿爲習樂。待卒哭後 祭享時。請一次習樂。從之。
정조 10년 · 강
命金川郡。失火民人各別顧助。
정조 10년 · 목
黃海監司嚴思晩。以金川郡民家二十三戶失火啓。敎曰。各別顧助。斯速奠業。
정조 10년 · 강
命總戎使。飭禁北漢僧徒作弊。
정조 10년 · 목
故捉致該寺首僧及三寶僧。各決棍三度。而北漢所屬料窠哨官二人。例以僧伽寺僧差出。故傳令成送。則僧統輩不爲擧行。墨削傳令。還送料窠。故因此含慍。五月二十八日。以墨削傳令之意。枚報本廳。則前大將使管城將。詳査牒報。而姑未査實。又自僧伽寺。距北漢要路。有一暗門。而該寺僧徒。從此門往來。故知委堅閉。使不得通路。含憤逞憾之罪。一一遲晩。問于本寺僧統哲學。則以爲。四月果無犯松受棍之人。而寺中負木漢朴貴福。以他事被棍於千總云。故更加査得。則四月十三日。本營前千總黃泰彥入直時。以其子之遊觀本寺時。受侮貴福。捉致決棍云。雖非刈柴。而事在四月。則此乃臣待罪本職時也。臣不能檢飭。致有此侵撓本寺之擧。不勝惶恐。而蓋此僧伽寺。旣有所重。則僧演訓身爲總攝。逞憤作拏。情節叵測。不可以棍罰懲其罪。抱囚本營。以待處分。敎曰。在卿元無毫分干涉之事。何必引咎乎。無論禁松與他事。李邦一已有綻露無餘者。當初內需司草記切逼句語。一幷刪削後。移報本廳。大抵邦一事誠異矣。然旣不責之以常性人。又不欲枉費辭敎。卿之査事。姑總戎廳啓言。卽接內需司牒呈內。卽見僧伽寺僧統所告。則本寺僧徒輩。去四月分。定界內刈柴矣。總戎廳謂以犯境。捉去重棍。而其後北漢總攝僧。猜忌本寺僧統。訐訴總戎廳及管城將後。總攝私自捉致首僧三寶等重棍。北漢文殊門內。使不得出入。此意移報總戎廳。總攝僧嚴治。更勿如是之意。自本營各別禁斷事草記。批旨內。以其月日推之。此亦必是前帥之所爲。啓下定界之後。如是作俑。不但駭然。本寺事體何如。則又欲極意侵犯者。前帥事節節可訝。以成服內董役之心。推及於該寺而然乎。令時總使。捉致前使時聽令將校及總攝等。待明日後嚴棍取招草記。前帥之治僧。猶在四月。而總攝之作拏在近日。情節尤極痛惡。然無論若帥若僧。如渠輩何足深誅乎。旣聞之後。在總師道理。不可尋常按査。此意知悉。此批答移報該廳。以爲擧行之地事命下矣。臣馳到鍊戎臺。本營應問各人等處。盤詰査問。則本廳敎鍊官邊鎭國李泰萬金命旭俱以爲。四月以後。元無犯松人治罪聽令之事云。總攝僧演訓以爲。四月初。管城將上去僧伽寺時。寺僧輩多有頑慢之習。傳說藉藉。置之。總攝事萬萬駭然。卿量宜處之。雖以總攝事言之。邦一豈有不聞知之理乎。然又何足窮査乎。且以將校等言之。金明郁處分才過之後。猶不知戢。敢生吞吐之計者。亦極駭然矣。以此觀之。本寺僧徒作弊之習。亦不可不嚴飭。以此知悉察飭。
정조 10년 · 강
命淸河縣監蔡敏恭。拿問嚴處。
정조 10년 · 목
慶尙監司鄭昌順狀啓。淸河縣監蔡敏恭。發怒於今番殿最之居中。投呈辭狀。托以身病。或稱山居漁樵之樂。或引稗說滑稽之談。語無倫脊。意在慍對。守令之以殿最不得引嫌。昭載法典。如此不識事體之人。有難責之以字牧之任。敏恭罷黜。方當捧糴課農之時。邑務之一日癏廢可悶。罷黜之代。請令該曹擇差。卽速下送。敎曰。觀此狀辭。極爲駭然。銓曹之以近弛之目。置之下考。朝家亦以爲失之近苛。至於道伯等第。設或有情外督過。爲守令者。焉敢以此爲嫌乎。況報辭之駭悖。尤關體統。只請罷黜。未免巽軟。該縣監蔡敏恭。令該府拿問嚴處。其代依狀請。今日政擇差。不多日內下送。
정조 10년 · 강
忠淸監司金光默。以洪州等三邑稅船致敗啓。
정조 10년 · 목
該監司狀啓。泰安縣監尹行履牒呈內。洪州稅船一隻。今月十七日卯時。致敗於本縣波濤里。全羅道光陽縣稅船一隻。同日午時。亦爲敗沒於波濤里。藍浦稅船一隻。同日戌時。敗沒於所斤鎭。而藍浦沙格十名渰死云。聞極驚心。洪州光陽稅穀。則以泰安縣監水軍虞候。眼同鉤拯。藍浦稅穀。則以瑞山郡守該鎭僉使眼同鉤拯之意。發關矣。泰安縣監牒呈內。馳到敗船所摘奸形止。取考陳省。則洪州稅各穀雜費幷一千四百八十石零。所載船一隻。逢風漂沒終日。卸下米太爲四百二十七石。光陽稅各穀雜費竝一千三百五十石零。所載船一隻。逢風沈沒。穀物星火鉤拯計料。所斤僉使孫昌軫牒呈內。藍浦稅船。昨夜沈沒於本里前洋。故馳往摘奸。則船漢只餘三名。監色沙格幷十名。不知去處。陳省文書。亦爲漂失。終日所拯米。只爲四石。而敗船境界。則果爲泰安境云矣。發關於洪州牧使柳甲基。瑞山郡守鄭湋。藍浦縣監洪尙德處。眼同鉤拯穀物。而當該護送將校監色等。嚴刑懲礪計料。敎曰。觀此錦伯狀辭。泰安縣一時致敗船隻。至於三邑之多。三邑守令。從當待査啓勘處。致敗地方官之勘罪。無關於査啓。該縣監尹行履爲先改差。此時本邑。不可一刻曠官。且値農時。其代拔例擇差。待下批當日辭朝。
정조 10년 · 강
有政。吏曹判書兪彥鎬。參判沈豊之進。
정조 10년 · 목
以金鍾秀爲判敦寧。金宇鎭爲吏曹參議。黃昇源爲同義禁。權裕爲龍崗[岡:I-POSITION]縣令。朴泂爲泰安縣監。朴明淳爲淸河縣監。○以漢城右尹望筒敎曰。輿士簽丁之時。察奸戢弊之擧。不可付之生手。時帶將任前右尹徐有大仍任。使之著意擧行。萬一有不謹之事。當難免重勘。以此嚴飭。
정조 10년 · 목
先是。因大司諫李崇祜疏論衰服不當用靴。命收議矣。禮曹啓言。衰服不當用靴事。問議于時原任大臣館閣諸臣在外儒臣。則領議政鄭存謙以爲。今番衰服用靴。以其遵戊申已行之例。而補編之以麻屨追正。旣據儀禮。到今遵用。恐合禮意。領府事金尙喆。病不獻議。判府事徐命善以爲。情勢危蹙。不得獻議。領敦寧洪樂性。判府事李福源金熤以爲。考之圖式。則古之屨制。與今之麻鞋不同。諸故相獻議。多以麻靴爲便者。非以其制爲合於禮也。蓋以菅屨疏屨。草名與屨制俱未詳。毋寧仍舊之爲愈也。今以皮靴爲非禮。而改之固是也。改而不得其制。則亦不可謂合於禮也。五禮儀所載。以綿布代菅疏云者。乃言上服。而朝臣服制。旣從上服。屨亦衰服之一也。其制似與今之祭履相近。猶勝於麻鞋之不典出入嚴近。亦稍成儀。五禮儀雖非古禮。自是國制。據而行之。不爲無說。弘文提學徐有隣以爲。朞服麻屨。昭載儀禮。在昔丁丑 先大王斷然追行。補編受 敎可以敬考。今番服制。一依戊申前例。故該曹雖以白皮靴磨鍊。而旣覺之後。不必以追改爲嫌。更遵儀禮及補編。以麻屨釐正。恐合事宜。藝文提學兪彥鎬以爲。謹按喪服。斬齊朞功之屨。自有菅疏麻繩之等。以至小功以下。亦云吉屨無絇。則衰之不可以無屨。屨之不可以用常也明矣。今以公服所着之白皮靴。參用於冠衰絰帶之間。似有斑駁之嫌。臣意則一依古禮不杖朞麻屨之文。與補編橫看之圖。改以俗用麻鞋。恐合禮意。前提學黃景源以爲。靴事於禮亦重矣。如臣淺陋。有不敢論。前提學李命植以爲。衰服而用皮靴。制不相稱。禮無所據。諫臣所論麻鞋之說。似爲得宜。然五禮儀卽我朝遵用之書。旣無麻鞋之文。且今番服制。一從戊申前例。則獨於皮鞋一事。爲之變改。亦甚重難。前提學李性源以爲。冠屨之制。不宜異同。上麻絰而下皮鞋。殊涉斑駁。疏屨之古制難考。而麻鞋之受 敎昭載。諫臣所論。恐不爲無見。前提學吳載純以爲。衰服用靴。有非禮意。誠如諫臣之疏。謹按五服。各有所用之屨。依儀禮不杖朞麻屨之文。及今追改。以遵古禮。恐爲合宜。檢校直閣徐鼎修以爲。公服衰服。制各不同。則通用白靴。殊涉如何。待敎李崑秀以爲。靴鞋異用。服衰着靴。殊涉無稽。以鞋代靴。實合遵受 敎酌古禮之義。檢校待敎尹行任以爲。祭服用舃。朝服用履。靴非禮服也。古事不許着入殿省。則衰服之用靴。恐無可據。直閣鄭大容以爲。衰服着靴。似有乖於麻屨之禮。恐合釐改。贊善金履安以爲。臣之自處。與前無異。不敢有所仰對。持平閔彝顯以爲。從前問議。一未仰對。今何敢妄有論列。諮議曹霖以爲。衰服用靴。到今追改。似無不可云矣。敎曰。服則用衰。獨於屨制。用靴可乎。斬哀菅屨。自丙申 國恤。一遵古禮。則獨於齊衰。不用麻屨可乎。如三原任議。若曰嫌其草名屨制之未詳。而有難遽改云爾。則菅麻屨均矣。何不致詳於用菅屨之日。只規規於麻屨之制耶。又如吏判議。若曰五禮儀所不載者。不敢擅行云爾。則衰服首腰絰。皆可去之。當復布帽團領之制耶。若曰戊申已例。不可不遵云爾。則丁丑 國恤。諸臣服爲不杖期。而因受 敎皆着麻鞋。至載於補編。近捨丁丑已定之受 敎。遠倣戊申未復之謬例者。揆諸禮意。得無逕庭耶。無論麻屨菅屨。已用於丁丑丙申。今番服制。以皮靴磨鍊者。似因失於照檢。旣知其誤。則斯速改之。何可以露襪塗汎。爲欠敬不典之歎也。且靴之爲物。本是胡制。唐宋之引用。已失古意。我朝常服之效尤。尙云未遑。況持衰之服。是何等禮制乎。然於追改之節。亦有合商量者。苴衰雖敗不補完。卽禮說也。大扺追改當否。多絰前儒之勘定。朱子言服已成而中改未安。先正文正公宋時烈則曰。朱子雖言其不可。大節目何可不改。執此究之。中改非不未安。而大節目。則不可以不改。屨制當屬大節目耶。因此見先正文純公李滉遺集。答或人之問有云。小祥改作麻鞋。禮有未合宜者。覺而改之。豈有不可。蓋因或人齊衰誤用稿鞋。而有是答。此說最爲明證。今欲待小祥。則服已盡矣。改之將如之何爲當。卿等與大臣。指一議定。無使禮制有欠缺之譏。至是禮曹啓言。衰服用靴當否。依聖敎就議于時原任大臣。則領議政鄭存謙以爲。不可無時。先正臣李滉以爲。當受服於朔望行祭之日。 明聖王后追服 仁宣王后時。亦用先正之定論。倣而行之。恐合禮意。領敢寧洪樂性。判府事李福源。與領相議同。判府事金熤以爲。此不過服制中節目間事。與追服改服不同。雖以群下受衰者言之。自儀曹改磨鍊啓下之日。卽捨靴納屨之時也。何必卜日而行之云。依筵敎。又爲就議於奉朝賀金致仁。則以爲。衰服用靴。終涉未安。今於追改議定之後。隨時卽改。恐似得宜。而愼重之道。朔望或啓殯時改之。亦無不可云矣。屨靴雖屬小節。亦係變制。則禮經所載變除之節。必以葬及卒哭小祥者。實合旁照。而啓殯之後。禮乃如初。若於此時。自上改御白綿布素履。百官改着生麻鞋。恐得宜。從之。
정조 10년 · 목
卯時梓室加漆三十四度。
정조 10년 · 강
命湖南伯。更査左水營裨校。
정조 10년 · 목
該監司狀啓。謹依有旨。 水營京裨李揆百。土校張師漢等嚴棍取招。則以爲。問情狀啓之遲滯疏漏。蓋因水使之疏於文字。未卽構草。持者之不能如期攅程云。竝嚴囚以待。其餘裨校之追後推捉者。待押到擧行。敎曰。先發之水營狀啓。追到於監營謄報狀啓到院後三日。此前所未有之擧。邊情何等緊重。一二日遲滯。尙云稽忽。況三日乎。然又日子之塡書。狀辭之糢糊。多有疑端。使之査問狀啓矣。觀此査啓。各人所供。太不分明。該掌裨校處。更加詳査狀聞。問情相左等事。亦因廟堂草記。有行査者。一體詳査修啓事回諭。裨校中該掌及伊時參聞各人外諸囚。竝放送事。一體回諭。又狀啓。左水營土校曹允旼等押到後棍問。則所供與前來將校無異。亦仍囚以待。敎以。如非該掌放送。
정조 10년 · 강
全羅左水使。以盤詰漂倭事情啓。
정조 10년 · 목
該水使許任狀啓。以漂倭之初云貿麥。再云行乞。前後言之相左。更爲盤詰。則答以。當初則精神未定。其時問答。全然不知。俺旣非貿麥事出往。則必以行乞之際。以所持錢。或貿麥升以食爲言。貿麥云者。聽之者誤也云。倭人元非貿麥。乃是持船行乞時。遇風漂轉。果爲的實。
정조 10년 · 강
罷兵曹入直堂郞職。令該府拿問。
정조 10년 · 목
政院啓言。卽聞昨日申後。近仗軍士二名。相鬪於曜金門內。捽曳頭髮。轉到金虎門內。高聲喧聒。流血狼藉云。淸禁之地。有此駭擧。則該曹宜卽草記嚴繩。而始旣掩置。以至經宿。其在事體。萬萬駭然。常時不能檢飭之失。在所難免。 兵曹判書鄭昌聖推考。當該入直堂郞。所當重勘。何以爲之。敎曰。閽禁一事。意謂已成規模。有此前所未有之擧。此不但闕內正路。況莫重處密邇之地。又是 慈殿差備近處乎。兵曹之匿不以聞者。萬萬駭然。當該堂郞爲先罷職。令該府拿問捧招以入。本兵之長。難免不能檢飭之責。又不能趁卽草記請勘。是豈特畀之意。不可推考而止。當該判堂越俸一等。又敎曰。凡事稍久則怠忽。而此郞官。意謂誠勤可取。況有向日下敎。認以依定式入直矣。近來渠自壞棄。至有昨日事。不及柳誼遠矣。兵曹佐郞柳文養。姑爲參酌。爲先推考。
정조 10년 · 강
有政。吏曹判書兪彥鎬。參判沈豊之。參議金宇鎭進。
정조 10년 · 목
以李命植爲左參贊。李在協爲右參贊。
정조 10년 · 강
遣承旨詣 懿陵。奉審摘奸。
정조 10년 · 강
命兵曹堂上禁推。
정조 10년 · 목
兵曹啓言。大臣居在城外。則本曹判書身佩命召。法不當出城。故判府事金熤。家在城外。問政之行。取考近例。亞堂之推移替行。非一非再。臣以此往復於僚堂。而參議姑未出肅。參知謂有身病。參判身在直中。難於須資。俱不肯行。大臣問政。事體不輕。仍佩徵稟。本無前例。期日已迫。何以爲之。敎曰。似此草記。前所未見。予則向卿事事顧惜。取卿不欺君也。然而大臣請罪。承旨請推。甚至僚堂。亦欲侮卿。不卽如例替行。卿可謂四面受困。推諉諸堂。事過後禁推。先令參知。卽刻內進去問政。此草記勿施。以存上下堂上體貌。又敎曰。僚堂之間擧措。全沒相敬之意。該曹草記。已以事過後禁推爲敎。聞已問政。兵曹參判尹尙東。參知柳誼竝禁推。○以禁推傳旨敎曰。參判在直中持疑。容或可恕。分揀。
정조 10년 · 강
以金頤柱爲承旨。李集斗爲吏曹參議。李亨元爲兵曹參議。前望也。
정조 10년 · 목
以李思祚爲司諫。
정조 10년 · 목
敦諭略曰。不見卿久矣。憧憧一念。未嘗暫弛。邇來五六日。敦召稍間。蓋亦有待耳。今則泮疏亦已收殺。爻象庶幾鎭靜。卿又何嫌。而不爲之幡然乎。若曰醫官之啓。猶未出場云爾。則是有大不然者。律名有難遽從。原啓無期可停。況醫官之罪。初非有關於提擧者乎。卿欲執此爲說。而期於必辭。則執紼之班。遂將屛處而已乎。寧有是也。卿其卽日入城。毋孤虛佇。仍敎曰。別遣正卿傳諭。期於偕入。偕來正卿先爲入來。
정조 10년 · 강
平安監司趙㻐上疏。賜批。
정조 10년 · 목
疏略曰。臣民無祿。春宮邸下薨逝。天乎胡寧忍斯。臣常出入閣班。密邇銅龍。愛戴之誠。不後於人。而北望長呼。萬事已矣。玄隧已卜。諸大夫卿士。擧將攀號靈輅。哭擗墓道。而臣獨掩留關河。未詣執紼之列。則天理人情。寧有是哉。伏乞亟命鐫遞。殯宮進香。卽臣子自效一分誠意者也。昔在 仁廟乙酉。三上司諸臣。請而行之。 先朝戊申。五上司曁六曹之長。又請而行之。外藩之未行。不遑而然也。嗚呼。鶴馭莫攀。將成千古之訣。則辨香伸哀。其情殆甚於在京之臣。伏願下詢大臣及禮官。特許外藩進香之禮焉。批以。省卿疏語。自不覺激感。予方隨處理遣。卿何爲此悲切之辭。助予疚思。藩寄豈或輕遞。來頭客使支應。一委卿調度。所辭理難副施。卿其着意察任。附陳進香事。依卿言詢于大臣禮官。欲賜財處矣。
정조 10년 · 강
兵曹判書鄭昌聖上疏。賜批。
정조 10년 · 목
疏略曰。再昨昏時。曹吏以入直堂上之言。來告於臣曰。近仗兩漢。酗酒相詬於曜金門近處。故移送秋曹云。而下吏全諱酗敺之實狀。泛稱言語之相詰。及見㗋院之啓。始知其捽髮流血之狀。自不覺心寒體竦。自辛丑閏月以來。爲本兵之任者。苟知謹畏管束。近仗之軍。豈敢弛心。委罪僚員。獨逭重勘。臣何敢晏然哉。伏乞亟降同勘。批以。卿之不奏。固已訝之。果然下吏瞞卿。政如所料。卿其勿辭。入來開政。
정조 10년 · 목
卯時梓室加漆三十五度。○墓所都監。以雨勢連注。補土被莎之役。今姑停止啓。
정조 10년 · 강
御熙政堂。親臨都政。
정조 10년 · 목
敎曰。守令邊將初仕。各別擇擬。 皇朝人子孫。淸白吏戰亡人子孫。松都西北人。戊申軍功人。竝依例收用。又敎曰。先賢後裔之錄用。近來臨政飭諭。便作故常。今番無論守令初仕。加意擧擬。以副朝家尊尙之意。又敎曰。朝家用人。輒勤於錄孤。生而禮使。死無存恤。非所以終始春遇。故領府事鄭弘淳。喬木之家也。故諭善朴聖源。甘盤之舊也。俱有從官之子。而闋服後承傳。訖未施行。又或坐貶而更不擬似於政目。申飭銓曹。待窠甄復。因此而又有提及者。丹書旣雪。爵秩追復。謂之無累可也。故大將張志恒子。亦已通籍於蔭武歧。仍以枳廢。殊非滌瑕之意。此後檢擬。無或罥礙事。分付兩銓。又敎曰。尙瑞院官員入侍注書。依例陞六。又敎曰。今番 陵役。效勞最著。齋室修補。專當董役。日前見其奏對。百里之任。固知其恢恢。  英陵令趙鼎玉。今日政守令除授。又敎曰。年來數三大政。遷擬太廣。坐席未煖。以官案考之。準朔守令。絕無而僅有。如是之際。民受其困。嚮筵領相提飭之奏。實爲時措之方。今番大政。則雖啓請窠。勿以未準朔守令備擬事。申飭銓曹。○兵曹判書鄭昌聖啓言。都政陞資。例爲五窠。而卽今見窠不足。不可無變通。舊資營將中。雖未準朔。如羅州營將鄭宇朋。旣是再任。請勿拘竝擬。敎曰。係是擇送之窠。勿遞。以忠壯將五衛將中區處。又啓言。初任別取才中。嶺南與濟州松都人。未免見漏。居首外其餘窠闕。毋論矢數之入格與否。請從便均排。從之。○吏曹參議李集斗有實病許遞。命入前望。以徐龍輔批下。龍輔違牌坐罷。○吏批。判書兪彥鎬。參判沈豊之進。以李在學爲大司憲。李在學李度默新通也。李泰永爲大司諫。李敬一李泰永新通也。黃胤錫爲全義縣監。南公轍爲山淸縣監。李晦植爲順川郡守。金胤行爲泗川縣監。成種仁爲北評事。沈頤之爲全羅監司。吳載衡爲豐德府使。李永謙爲昌原府使。柳曾養爲長城府使。金燨[爔:I-PERSON]爲价川郡守。李漵爲羅州牧使。韓大裕爲榮川郡守。趙文彥爲寧遠郡守。洪致範爲蔚珍縣監。韓光濟爲鳳山郡守。趙鼎玉爲延豐縣監。李健秀爲昌城府使。敎曰。長津設鎭屬耳。且有陞邑之議。此時鎭將不可數遞。此人。人地之外。曾有勞績。今若仍任。履歷之勿施。誠可矜。長津前僉使李健秀仍任。防禦履歷。特令敍用事分付。李漢佐爲碧潼郡守。李秉喆爲鏡城判官。柳心源爲茂山府使。宋益煥爲藍浦縣監。成彥霖爲南海縣監。吳載重爲昌城府使。曹命楫爲礪山府使。金爀爲巨濟府使。李師濂爲司諫。李師濂李壽咸宋銓新通也。金星甲李之英爲掌令。金星甲禹禎圭李之英新通也。李洪載崔守魯爲持平。姜碩龜朴奎淳新通也。金光岳爲獻納。李敏采李秀夏金光岳新通也。沈能翼宋翼孝爲正言。沈能翼鄭來百鄭晩錫徐有沂趙鎭宅新通也。李昌會爲沃溝縣監。韓用和爲咸興判官。安策爲興陽縣監。尹耆東爲富平府使。鄭東驥爲白川郡守。鄭東元爲高陽郡守。李舒永爲盈德縣監。李性淳爲昌寧縣監。趙命喆爲咸悅縣監。李潞秀爲新溪縣令。因冬至正使望筒。敎曰。三望外。與儀賓幷擬以入。李福源爲冬至兼謝恩正使。尹尙東爲副使。李勉兢爲書狀官。李思祚爲執義。宋銓爲司諫。李秀夏爲獻納。鄭晚錫爲正言。徐鼎修爲吏曹參議。吳大益爲大司諫。李百亨爲修撰。尹師國爲右尹。李錫夏爲務安縣監。蔡奎燮爲童蒙敎官。宋欽書爲 永禧殿參奉。李衍祥爲 光陵參奉。崔廷憲爲 明陵參奉。李始源爲 齊陵參奉。洪旭浩爲 靖陵參奉。洪大淵爲 肇慶廟參奉。李英冕爲仁明園守奉官。○兵批。判書鄭昌聖。參判尹尙東。參議李亨元進。以鄭信達爲大興中軍。趙光鉉爲三陟營將。申啓文爲洪州營將。申光復爲公山營將。金爔爲五衛將。以上新資也。金處漢爲白翎僉使。李星會爲城津僉使。韓命祺爲全羅中軍。閔致愼爲黃海兵虞候。李始喆爲古群山僉使。兵曹判書鄭昌聖啓言。新除授高嶺僉使郭禎垕病勢彌留。實難强赴云。請罷黜。敎曰。聞渠老且病。不可以規避論。且是紅衣傍孫。仍以落職。亦屬可矜。前職仍任。南性五爲高嶺僉使。李元植爲訓鍊副正。李元植吳應常南正圭新通也。尹芮基爲宣傳官。南宮玾李在漢金星白爲部將。李明宇李基豐張志近金光屹金光秀徐達彥李邦翼高殷泰爲守門將。○敎曰。今日政。兩銓新資出六復職初任及外任。皆令明日來待。
정조 10년 · 목
自六月二十五日至二十九日。往診一處內。男弱一人。命藥一張。來問六十九處內。男壯四人。女壯十人。男弱四十五人。女弱二十六人。命藥四十四張。給藥六十九處。安神丸十丸。牛黃膏四十五丸。服藥八十二貼。以上惠民署。自六月二十五日至二十九日。來問四十處內。男壯十人。男弱三十五人。女壯四人。女弱七人。命藥二十四張。給藥四十三貼。安神丸六十一丸。 以上典醫監。○兩醫司。以疹疫乾淨。救療撤罷啓。
정조 10년 · 강
飭諸道雨澤狀啓。
정조 10년 · 목
敎曰。好雨通宵。民事萬幸。 兩道禱雨處。果已得雨乎。竝與目下農形狀聞事。下諭于忠淸原春監司。兩南得雨多寡。先役營下形止。亦爲狀聞事。一體下諭于嶺湖監司。○敎曰。値今農務方殷。守令不可一刻曠官。因公上來者。皆令今明內下送。差使員上來者。除朝辭下送後。竝令該曹草記。○敎曰。次對久未爲之。明日來會。
정조 10년 · 강
推考工曹判書徐浩修。
정조 10년 · 목
敎曰。今日加漆。當親臨。而近聞提調徐浩修。不爲進參云。處義過矣。況親臨事體自別。 工判豈可不參。工曹判書徐浩修推考。牌招進參。
정조 10년 · 강
有政。吏曹判書李命植。 參判趙時偉進。
정조 10년 · 목
以金宇鎭爲吏曹參議。 李東馨爲大司諫。沈豊之爲禮曹參判。李敬養爲兵曹參判。蔡弘履爲刑曹參判。兪彥鎬爲刑曹判書。
정조 10년 · 강
以沈有鎭趙衍德爲承旨。前望也。
정조 10년 · 강
臨殯宮。行晝茶禮及夕上食。親臨梓室加漆。仍召見都監都提調魂宮都監堂郞輿士大將。
정조 10년 · 목
梓室加漆。卯時十八度。酉時十九度。○敎曰。紅箭門內。仍以大輿進發。詣丁字閣。則肩輿不過宮門內取用。故闕外則昨命除之矣。卿等之意何如。都監都提調洪樂性曰。闕門外雖無取用。係是靷行時儀文。恐不可廢閣矣。魂宮都監堂上徐有隣尹蓍東。皆以不可不排列爲言。敎以。然則依前例陳列。到墓所。服色卽爲燒火。○戶曹判書趙時俊啓言。磊碌之需用甚多。產處只長鬐一邑。自本宮例爲掘置。以待取用。別無貽弊之端。雖承切勿卜定之敎。而此等難貿之物。不可不量宜卜定。限五百斗上納之意。請分付本道。從之。○惠廳堂上徐有隣啓言。法聖倉漕卒身役除減事命下矣。赴役名數。爲二百二十名。而騎船漕卒。元無身布。只有各其邑煙役云。身布代。一年煙役特爲除減之意。請分付該道。從之。敎以。更加申飭。今明內下送。○敎曰。今聞判尹道路看審後所奏。靷路由舟橋大路。則可除治道之役云。依此磨鍊事。分付兵曹。至於 懿昭墓洞口作路事。初因錦城尉筵奏。雖巳從施。今則以舟橋移定。治道一款。今無可論。而來頭 懿昭墓動駕臨時。略略修治。亦無不可。此意亦令京兆。預爲知悉。○政院啓言。親臨加漆後。例爲問安於 王大妃殿 惠慶宮中宮殿。而今日問安。承傳色承言色。屢請不下。以致遲滯。事體誠極駭然。當該承傳色承言色。請竝推考。敎以。極爲駭然。竝令內侍府罷職。○兵曹啓言。發靷返虞時。各差備忠贊衛七十四名。依都監磨鍊。以京有廳出用。○禮葬都監啓言。發靷時魂帛亟所盛土藤方箱子。例自都監造成。而造函時尺寸或有差誤之慮。故曾前因草記。有內下見樣。今番何以爲之。敎以。或云造箱。或云造函。仍請內出見樣。箱函間指何見樣乎。事涉不審。捧納承旨推考。更令指一草記。又啓言。土藤方箱子。所以入盛魂帛亟。而亟尺寸。雖有尙方所記。或有差違之慮。故從前每以草記。請出魂帛函見樣。辭欠別白。致勤更爲草記之命。不勝惶恐。
정조 10년 · 강
命公山前判官朴綏源拿處。
정조 10년 · 목
忠淸監司金光點狀啓。公山朴千根打殺李召史事。初不起疑。遽然停檢。請前判官朴綏源罪狀。令攸司稟處。 刑曹啓言。境內殺死之慘。旣有面任之狀。則宜其致詰。廉探成獄。而矇然題狀。遂爾失檢。三載始露。疏忽之罪。請令該府拿處。敎以。殺獄何等至重。而若是疏忽。道狀論列。誠爲得體。依回啓。令該府拿問嚴處。○禮葬都監啓言。郞廳朴綏源拿處代。司禦鄭弘淵差下察任爲宜。從之。
정조 10년 · 목
義禁府以濟州前牧使尹得逵原情請議處。命分揀放送。又以大靜前縣監朴尙春印信兵符灰爐罪。杖九十徒二年半。公罪。收贖放送。從之。敎以。如有功議。各減一等。
정조 10년 · 강
甲辰榜出身金志和等七十三人上疏。賜批。
정조 10년 · 목
疏略曰。一自春宮位虛。擧國臣民。孰不痛哭哀號。如不欲生。而臣等之刻骨痛恨。尤有倍於他人。臣等俱是弓馬之賊。特蒙邸下之恩。獲參甲辰之科。拱手點祝。每獻如山之壽矣。豈意今日。奄遭罔極之變哉。臣等之於醫官。直欲食肉寢皮。伏望醫官李廷楫李喜仁尹敬行等。拿鞫嚴問。快施當律。以洩神人之憤。批以。爾等豈敢私自討罪乎。
정조 10년 · 목
領議政鄭存謙啓言。各司褒貶。今當依例磨勘矣。醫譯前御時任。皆書題目。事近無實。只任官。書題目事。因惠民提調所奏。曾有定奪矣。觀衆監褒貶請。亦依此例釐正。從之。又啓言。 吏曹判書李命植。方帶葬文提學。大政之月。職務相妨。文任請今姑許遞。從之。又啓言。知敦寧李性源。 刑曹判書兪彥鎬。請還差備堂。敎以。禮曹判書鄭一祥。一體還差。又啓言。頃因龜城失火。該府使論勘一款。姑待査狀稟處之意覆奏矣。取見査狀。則穀物燒燼。別無監色輩作奸之事。論罪一款。請置之。從之。又啓言。 慶尙左水使柳孝源狀啓。枚擧梁山兼任機張縣監金潤國牒呈以爲。本郡梨川山失火。延及內浦封山。火枯松數甚夥。地方官勿罷。旣有受 敎。請令稟處矣。封山失火。自多奸弊。地方官則旣有事目。雖無可論。放火根因。不可不嚴覈。各別譏詗。期於斯得。以爲如律勘斷之地爲宜。從之。又啓言。因成均館薦狀。白處玄付學諭矣。處玄罪負至重。被謫蒙宥。尙未給牒。而矇不覺察。至送薦狀。請當該大司成罷職。從之。又啓言。笠去虎鬚之後。御前出入。不敢懸玉鷺。向以笠去玉鷺之意。出擧條分付。而內而將兵之臣。外而藩閫等任。坐衙行部之時。則依前勿祛爲宜。從之。又啓言。頃因江華留守朴祐源所啓。 江都區劃未捧嶺南別會及軍作米一萬一千石。限五年輸送之意。覆啓分付矣。卽見慶尙監司鄭昌順狀啓。則以爲。甲子年間。因江華城役。請得本道軍作米一萬石。別會米一千石。伊時劃給。旣爲城役添補之需。城役之迄今四十餘年。追提久遠之事。必欲準請。恐非當初劃給之意。又若添餉米每年五百石。作錢輸送。已成恒例。萬包之穀。恐未妥當。姑令置之。請稟旨分付矣。當初沁都城役浩大。先爲貸用於本府餉儲。 廟堂以嶺南米筵稟。劃給充代。則嶺南遷就未送之穀。卽江都軍餉。道啓似未悉區劃本意。況江都素稱京都外庫。政是儲穀之所。推移貿積。雖不能辦。竝與應儲軍餉。而久作虛簿。旣曰保障。寧容若是疏虞。第嶺沿穀簿不數。數千包輸送。其勢雖難。此與年例添餉。條件各異。今年姑爲安徐。明年爲始。以三百石每年輸送爲宜。請下詢處之。敎以。曾經嶺伯人。各陳所見。吏曹判書李命植曰。嶺南荐歉。穀儲枵然。三百石雖云不多。年年割移。似有不數之慮。稍待穀物有裕。始議移轉。恐合事宜。行司直金華鎭曰。嶺南穀儲。比前雖減。三百包米。何難區劃。但還米與稅穀有異。輸納之際。許多糜費。旣無出處。則恐有難便之端。嶺南亦有添餉錢移劃之事。依此例代錢輸送。貿米補餉似好矣。存謙曰。在朝家一視之政。 江都軍餉。雖不可不充。嶺沿事勢。亦不可不軫念。三百包之每年輸送。實出於酌量多寡。思其可行而然也。以此分付。以爲自明年擧行。恐合事宜。從之。○兵曹判書鄭昌聖啓言。日前魂宮內差備雇軍。已爲釐正啓下矣。三都監亦有應立之雇軍。而人夫多少。本無定限。取考前例。則戊申三都監合雇軍六十三名。辛未六十二名。壬申九十一名。丁丑三十六名。丙申一百二十六名。今番三都監衛所所報爲八十三名。前後都監其規不一。方以戊申爲例。亦不可不一番稟定。敎以。當該都監提調推考。依戊申年例磨鍊。又啓言。大臣旣以褒貶依例擧行陳達矣。都政之月。本曹多有取才者。應行節次。請亦循例擧行。從之。又啓言。今番都政。挾輦把總。當擬差堂上窠。而把總與哨官。每都目輪差。前判書徐有隣。已爲筵奏。姑未出擧條云。當一番更稟後擧行。或曰。陞資出六。不可無朔數之一定云。其言亦似有據矣。御營大將李柱國曰。挾輦把總。每都目遷轉。已有節目。自昨年。 哨官依把總例。輪互收用。自在間都政遷轉矣。今若定其朔數。不無掣礙之端矣。敎以。不必別加定式。把總哨官輪面。間一都目遷轉可也。○禁衛大將徐有大啓言。銅龍門卽宿衛重地。把總哨官雖領率鄕軍入直。而該哨敎師。晝則待令。夜則出來。只使鄕軍入直。今後以敎師領率。晝夜直似好矣。從之。○同副承旨李集斗啓言。正言宋煥德府啓將始隨後起伏壹體不可無警。請推考。敎以。生疏所致勿推。煥德避嫌。敎以。勿辭亦勿退待。○吏曹判書李命植啓言。諸道老職狀本。今皆齊到啓下。而其中慶尙道狀本中。嘉善權顯經。因其子上言。以年九十。今年已爲加資。不當疊授。請置之。從之。又啓言。全羅道老職狀本中。 李溫等三人。竝以嘉善錄送臣曺。故以嘉義陞付矣。追後移文以爲三人本資是嘉義。當付資憲爲言。敎旨亦爲還送矣。原單子中。更爲付標。改書資憲敎旨以送。原敎旨請文周。從之。敎以。此外諸道。安知無疊授降授之弊。更自本曹。行會諸道。混錯與否。竝與畢分給形止。詳問列邑。卽爲後錄狀聞事。分付。又啓言。老職與納粟。年滿九十人。諸道旣皆修報付秩。而獨北路未蒙一視之恩。諸分付道臣。更爲修正啓聞。依他道例擧行。從之。敎以。成册已到者。今日政一體下批。納粟以下未到者。卽令修啓。到卽下批。又啓言。學諭白處玄。名在罪藉。誤爲附職。做錯之罪。臣已陳疏自列。仍請其勿施。伏承批旨。未有發落。此不可仍置。請特爲勿施。從之。
정조 10년 · 강
遣承旨敦諭判府事徐命善。